
1. АНАЛИЗ НА РЕАЛНИ ПОКАНИ

След като в предходните два урока бяха разгледани подходите за първоначален анализ на покани и тяхната структура, настоящият урок има за цел да надгради това знание чрез практическото му прилагане при анализ на реални покани.
Анализът на реални покани представлява процес на систематично разчитане и интерпретиране на конкретни документи за кандидатстване, публикувани в рамките на програми като Erasmus+ и Европейския корпус за солидарност (ESC). Този процес не се изчерпва с механичното прочитане на текста, а включва критична оценка на съдържанието с оглед на съответствието между изискванията на поканата и проектната идея.
В този смисъл анализът на покани представлява междинен етап между формулирането на проектна идея и разработването на проектно предложение. Той има за задача да подпомогне формирането на обоснована преценка дали една възможност е подходяща и реалистична.
Практиката показва, че значителна част от неуспешните кандидатури не са резултат от слаба идея, а от недостатъчно добро разбиране на поканата. Именно поради това умението за анализ на реални покани следва да се разглежда като ключова компетентност в процеса на кандидатстване..

2. ВРЪЗКА С ПРЕДИШНИТЕ УРОЦИ

Настоящият урок е пряко свързан с предходните теми, в които бяха разгледани подходите за първоначален анализ на покани и разбирането на тяхната структура и съдържание.
Докато в предходните уроци фокусът беше върху това как да се ориентираме в поканата и как да разчитаме нейните основни елементи, настоящият урок надгражда това знание чрез прилагането му върху реални примери.
Докато тези елементи се отнасят до разбирането на съдържанието и структурата на поканата, анализът на реални покани въвежда следващото ниво – съпоставянето между изискванията на поканата и проектната идея. С други думи, ако в предходните уроци водещият въпрос беше „Какво съдържа поканата?“, то тук той става „Съвпада ли това, което искаме да реализираме, с това, което се финансира?“.
Тази връзка е от съществено значение, тъй като успешното кандидатстване изисква ясно съответствие между изискванията на поканата и възможностите на организацията. Липсата на такова съответствие води до отпадане още на етап допустимост или до ниска оценка по критериите за качество.

3. ОСОБЕНОСТИ НА ПОКАНИТЕ ПО ERASMUS+ И ESC

Поканите по програмите Erasmus+ и Европейския корпус за солидарност имат специфични характеристики, които ги отличават от други финансови инструменти.
На първо място, те са силно ориентирани към образователни, младежки и социални цели. Това означава, че финансираните проекти следва да допринасят за развитие на умения, участие на млади хора, социално включване, междукултурен диалог и солидарност.
На второ място, тези програми поставят акцент върху неформалното учене, международното сътрудничество и активното участие на целевите групи. Това се отразява както в допустимите дейности, така и в критериите за оценка.
На трето място, поканите по тези програми са структурирани по действия (например KA1, KA2 при Erasmus+), което изисква ясно разпознаване към кой тип проект се отнася конкретната възможност.
Разбирането на тези особености е важно, тъй като позволява по-точна интерпретация на съдържанието на поканата и по-реалистична преценка на допустимостта.

4. ПРАКТИЧЕСКИ АНАЛИЗ НА РЕАЛНИ ПОКАНИ ПО CERV

Като пример за реален анализ се разглежда актуалната покана по програма
CERV (Citizens, Equality, Rights and Values Programme) – „Мрежи от градове“ (CERV-2026-CITIZENS-TOWN-NT), отворена за кандидатстване на 17 декември 2025 г., със срок за подаване на проектни предложения до 16 април 2026 г.
Тази покана представлява типичен пример за процедура, насочена към развитие на дългосрочно сътрудничество между местни власти в рамките на Европейския съюз.

4.1.1. Контекст и цели на поканата
Поканата е насочена към изграждане и развитие на мрежи от градове, които да насърчават сътрудничеството, обмена на добри практики и активното участие на гражданите в демократичния процес.

Конкретните цели включват:

· насърчаване на обмена между граждани от различни държави и изграждане на усещане за общо европейско бъдеще;
· създаване и развитие на устойчиви мрежи от градове;
· подкрепа за гражданското участие и участие в създаването на политики на местно ниво;
· засилване на диалога по теми като европейски ценности, права и интеграция.
Анализът на този раздел показва, че поканата е ясно ориентирана към проекти с силен обществен и демократичен фокус, а не към чисто образователни или инфраструктурни дейности.

4.1.2. Допустими кандидати
Поканата определя ясно кръга на допустимите бенефициенти, като включва:
· градове и общини;
· местни власти;
· комитети за побратимяване;
· сдружения на местни власти;
· неправителствени организации, представляващи местни власти.
Всички кандидати трябва да бъдат регистрирани в държава членка на ЕС или в асоциирана държава по програмата.
Особено важно изискване е, че проектите се подават в консорциум, който трябва да включва:
· минимум 4 партньора;
· от поне 4 различни държави;
· като поне 2 от тях трябва да са държави членки на ЕС.
Това изискване представлява ключов критерий за допустимост и на практика изключва възможността за индивидуално кандидатстване.

4.1.3. Допустими дейности
Поканата предвижда широк спектър от допустими дейности, които включват:
· работни срещи, семинари и конференции;
· обучения и експертни срещи;
· уебинари и онлайн формати;
· кампании за повишаване на осведомеността;
· събития с висока публична видимост;
· събиране на данни и обществени консултации;
· разработване и обмен на добри практики;
· комуникационни дейности и използване на социални медии.
Допълнително изискване е дейностите да се реализират в най-малко две допустими държави, което подчертава транснационалния характер на поканата.
Анализът на този раздел показва, че проектите следва да имат силно изразен елемент на сътрудничество и обмен, а не да бъдат локални инициативи с ограничен обхват.

4.1.4. Финансови параметри
Финансирането по процедурата се предоставя под формата на еднократни суми (lump sums), което означава, че не се възстановяват реално направени разходи, а предварително определени суми.
Основни параметри:
· общ бюджет: 12 млн. евро;
· минимален размер на финансирането: 100 000 евро;
· максимален размер: без ограничение;
· очакван брой финансирани проекти: около 120.
Важно условие е, че проектите не трябва да генерират печалба за бенефициентите.
Този модел на финансиране изисква добро предварително планиране, тъй като бюджетът се одобрява на база прогнозни стойности.

4.1.5. Управление и оценка
Процедурата се управлява от European Education and Culture Executive Agency (EACEA) към Европейската комисия.
Оценката се извършва от специализиран комитет и включва:
· административна допустимост;
· финансов и оперативен капацитет;
· качествена оценка по критерии:
· уместност;
· качество на проекта и изпълнението;
· въздействие.
Резултатите от оценяването се очакват през октомври 2026 г., което означава сравнително дълъг период между кандидатстване и стартиране на проектите.

4.1.6. Срокове и продължителност
Краен срок за кандидатстване: 16 април 2026 г., 17:00 ч. (CET);
продължителност на проектите: между 12 и 24 месеца.
Този времеви хоризонт предполага средносрочно планиране и устойчивост на партньорствата.

4.1.7. Обобщена преценка на допустимостта

Анализът на поканата показва, че тя е подходяща за организации, които:
· работят в партньорство с местни власти;
· имат изградени международни контакти;
· могат да формират консорциум от минимум 4 държави;
· имат капацитет за управление на проект със значителен бюджет;
· реализират дейности, свързани с гражданско участие и европейски ценности.

В същото време поканата не е подходяща за:
· малки организации без международни партньори;
· проекти с локален характер;
· инициативи без връзка с демократично участие или политики.

4.1.8. Практически извод
Тази покана ясно илюстрира как една възможност може да бъде тематично привлекателна, но практически недостъпна за определени типове организации.
Следователно, анализът на подобни процедури позволява да се направи реалистична преценка и да се избегне участие в инициативи, които надхвърлят капацитета на кандидата.

4.2. ПРАКТИЧЕСКИ АНАЛИЗ НА АКТУАЛНИ ПОКАНИ ПО ERASMUS+ (2026)

В този раздел се разглеждат две конкретни покани по Erasmus+, които са актуални за 2026 г. със срок 05 март 2026г.:
· „Малки партньорства“ (KA210)
· „Партньорства за сътрудничество“ (KA220)

Целта е да се покаже реална разлика между тях и да се направи практическа преценка кога коя покана е подходяща.

4.2.1. Покана „Малки партньорства“ (KA210)
Поканата за малки партньорства представлява една от най-достъпните възможности в програмата и е насочена към организации с по-малък опит или ограничен капацитет.

Идентификация и срок
· краен срок: 05.03.2026 г., 13:00 ч.
· ключова дейност: KA2
· сектори: училищно образование, ПОО, образование за възрастни, младеж

Допустими кандидати:

· всички публични и частни организации;
· установени в държави от ЕС или асоциирани страни;
· кандидатства се чрез консорциум.

Важно ограничение:
една организация може да подаде само 1 проект като координатор;
може да участва максимум в 5 проекта общо като партньор.
Партньорство
· минимум 2 организации от 2 различни държави

Продължителност
· между 6 и 24 месеца

Малките партньорства са насочени към:
· пилотни идеи
· малки инициативи
· първи международни проекти
· обмен на опит

Не се очаква постигане на висока степен на сложност или значително въздействие, характерно за по-мащабните проекти.

Практическа преценка
Поканата е подходяща когато:
· организацията е нова в Erasmus+
· няма много партньори
· идеята е малка по мащаб
· няма административен капацитет

Не е подходяща когато:

· проектът е голям и сложен
· търси се сериозно въздействие

4.2.2. Покана „Партньорства за сътрудничество“ (KA220)
Тази покана е основният инструмент за по-големи и стратегически проекти.

Идентификация и срок
· краен срок: 05.03.2026 г., 13:00 ч.
· ключова дейност: KA2
· сектори: образование, младеж, висше образование

Допустими кандидати
всички публични и частни организации;
кандидатстващата организация трябва да има най-малко 2 години съществуване

Партньорство
· минимум 3 организации от 3 различни държави

Ограничения:

· една организация може да участва като партньор в до 10 проекта
· като водеща организация само веднъж

Продължителност
· между 12 и 36 месеца

По тази програма се очакват:
· по-сложни дейности
· разработване на резултати
· иновации
· устойчиво въздействие

Тези проекти се характеризират с по-висока степен на сложност, стратегическа насоченост и изискване за устойчиви резултати.

Практическа преценка

Поканата е подходяща когато:

· организацията има опит
· има изградени партньорства
· може да управлява сложен проект
· има ясна стратегия

Не е подходяща когато:

· организацията е начинаеща
· няма партньори
· няма капацитет

4.2.3. СРАВНИТЕЛЕН АНАЛИЗ НА ПРОГРАМИТЕ CERV, ЕРАЗЪМ + KA210 И ЕРАЗЪМ + KA220

	Елемент
	CERV – Мрежи от градове
	KA210 – Малки партньорства
	KA220 – Партньорства за сътрудничество

	Програма
	CERV (Citizens, Equality, Rights and Values Programme)
	Erasmus+
	Erasmus+

	Основна цел
	гражданско участие, демокрация, политики
	обмен, учене, малки инициативи
	сътрудничество, иновации, въздействие

	Размер на проекта
	много голям
	малък
	среден към голям

	Минимум партньори
	4 организации от 4 държави
	2 организации от 2 държави 
	3 организации от 3 държави 

	Тип организации
	местни власти, НПО, мрежи
	всички организации
	всички организации (с опит)

	Изискване за опит
	висок капацитет
	не се изисква
	изисква се (мин. 2 г.) 

	Продължителност
	12 – 24 месеца
	6 – 24 месеца 
	12 – 36 месеца 

	Бюджет
	мин. 100 000 € / без горна граница
	около 30 000 – 60 000 € (фиксирани суми)
	около 120 000 – 400 000+ €

	Финансиране
	lump sum
	lump sum (опростен)
	lump sum (по-сложен)

	Сложност
	много висока
	ниска
	средна към висока

	Подходящо за
	опитни организации и общини
	начинаещи организации
	организации с опит

	Тип резултати
	политики, мрежи, въздействие
	обмен, учене
	продукти, иновации, устойчивост



Съпоставянето на разгледаните покани по програмите CERV (Citizens, Equality, Rights and Values Programme) и Erasmus+ показва ясно различия в тяхната логика, мащаб и изисквания към организациите - кандидат.
На първо място, поканата по CERV („Мрежи от градове“) се характеризира с най-високо ниво на сложност и най-голям мащаб на финансиране. Минималният бюджет от 100 000 евро и липсата на горна граница предполагат реализация на проекти с широк обхват, значителен брой партньори и ясно изразено въздействие върху политики и гражданско участие. Изискването за минимум четири партньора от четири държави допълнително подчертава международния и стратегически характер на тази покана. Това я прави подходяща основно за организации с изграден капацитет, стабилни партньорства и опит в управление на сложни проекти.
От своя страна, поканата „Малки партньорства“ (KA210) по Erasmus+ представлява най-достъпната възможност сред разглежданите. Тя се отличава с ограничен бюджет, опростени изисквания и минимален брой партньори (две организации от две държави). Продължителността на проектите и моделът на финансиране чрез фиксирани суми позволяват по-лесно планиране и управление. В този смисъл KA210 изпълнява ролята на входна точка към програмата, като дава възможност на по-малки или начинаещи организации да натрупат опит в международно сътрудничество.
Поканата „Партньорства за сътрудничество“ (KA220) заема междинна позиция между двете крайности. Тя изисква по-високо ниво на организационен капацитет в сравнение с KA210, включително минимум две години опит на кандидатстващата организация, както и участие на поне три партньора от различни държави. Бюджетът е значително по-голям, което позволява реализиране на по-амбициозни дейности, разработване на резултати и постигане на устойчиво въздействие. В същото време изискванията остават по-достъпни в сравнение с CERV, особено по отношение на броя партньори и тематичната гъвкавост.
Сравнението между трите покани показва, че бюджетът е пряко свързан с нивото на сложност и очакванията към проекта. По-малкият бюджет при KA210 предполага ограничен обхват и по-нисък риск, докато по-големите бюджети при KA220 и особено при CERV изискват по-сериозно планиране, по-широко партньорство и по-висок административен капацитет.
В този контекст изборът на подходяща покана следва да се основава не само на тематичното съответствие на проектната идея, но и на реалистична оценка на ресурсите, опита и възможностите на организацията. Практически това означава, че една и съща идея може да бъде реализирана в различни формати, но изборът на конкретна покана трябва да отразява нейния мащаб и нивото на развитие на кандидата.


5. ЗАКЛЮЧЕНИЕ

Анализът на реални покани за финансиране и преценката на допустимостта представляват ключов преход от теоретично разбиране на проектния процес към неговото практическо приложение. Настоящият урок показа, че успешното кандидатстване не започва с разработване на проектно предложение, а с правилен избор на подходяща покана.
Чрез разглеждането на конкретни процедури по програмите Erasmus+ и CERV (Citizens, Equality, Rights and Values Programme) се установи, че различните възможности за финансиране се отличават съществено по отношение на цели, мащаб, изисквания към кандидатите, партньорства и финансови параметри. Тези различия налагат необходимостта от внимателен и систематичен анализ, преди да се пристъпи към подготовка на проект.
Практическият анализ показа, че една и съща проектна идея не е универсално приложима към всички покани. Нейната реализация зависи от степента на съответствие с целите на програмата, допустимите дейности, целевите групи и административните изисквания. В този смисъл изборът на покана е стратегическо решение, което трябва да отчита не само тематичното съответствие, но и реалния капацитет на организацията.
Съпоставянето между поканите по Erasmus+ (KA210 и KA220) и CERV ясно демонстрира различни нива на сложност и достъпност. Докато малките партньорства предоставят възможност за навлизане в програмата с по-нисък риск, партньорствата за сътрудничество изискват по-висок капацитет и водят до по-значими резултати. От своя страна, процедурите по CERV предполагат стратегическо партньорство, по-широк обхват и ясно изразено въздействие върху политики и гражданско участие.
Основният извод от урока е, че допустимостта не е формален елемент, а първичен и задължителен филтър, който определя дали една идея има реален шанс да бъде финансирана. Неправилната преценка на този етап води до загуба на време и ресурси, независимо от качеството на самата идея.
Следователно, умението да се анализират покани, да се разчитат техните изисквания и да се прави обективна преценка на допустимостта е основа за ефективно участие в програми за финансиране. То позволява на организациите да насочат усилията си към реалистични възможности, да повишат шансовете си за успех и да развиват проектната си дейност по стратегически и устойчив начин.
В заключение може да се обобщи, че анализът на поканите не е подготвителна, а решаваща фаза от проектния процес, която определя дали ще бъде направена следващата стъпка – разработване на проектно предложение.
В практиката често се наблюдава, че основната причина за неуспех не е качеството на проектната идея, а неправилният избор на покана.


